– Jeg gleder meg som en gammel unge, sier Bjarte Tjøstheim.

Radioens egen supertrio smeller til med en ny sesong av «Radioresepsjonen» på NRK P13.



Det populære radioprogrammet med Bjarte Tjøstheim (47), Steinar (40) og Tore Sagen (34) er tilbake på luften mandag 17. august.



Men de tre tyvstarter litt før. Allerede under Øyafestivalen i Oslo vil de være klar med mer tulleradio.

Vil ha med «Postkassen»

Bjarte Tjøstheim holder kortene relativt tett inntil brystet angående detaljer.



– Planleggingen starter når vi er tilbake på jobb i begynnelsen av august, så kan ikke si noe om hva som blir nytt, eller hva som forsvinner ut av gamle poster og spalter, sier Tjøstheim til Nettavisen.

– Men «Postkassen» tipper jeg blir med videre, fortsetter han.



Savner onelinerspalten

De tre er nærmest som veteraner å regne. «Radioresepsjonen» hadde første sending januar 2006, men har hatt flere pauser underveis.



– Personlig savner jeg onelinerspalten, men mulig jeg er alene om det, sier Tjøstheim.

– Hvordan er det å være tilbake?

– Jeg gleder meg som en gammel unge til å komme i gang igjen, sier 47-åringen.

«Radioresepsjonen» hadde siste sending før jul, og skapte da overskrifter og Twitter-storm med Downs-spøk.

Les mer: – Vi har lagt oss flate